**Markus Johannes «Mischa» Wolf** (1923–2006) var lederen for DDRs etterretningstjeneste «Hauptverwaltung Aufklärung» (HVA) som var del av «ministeriet for statssikkerhet» (Stasi). Markus Wolf var viseminister i Stasi i det meste av DDRs eksistens.

Tidlig liv
----------

Han var sønn av den jødiske forfatteren og legen Friedrich Wolf og bror av filmregissøren Konrad Wolf. Faren var kommunist og emigrerte i 1933 til Sveits, så til Frankrike og i 1934 endelig til Sovjetunionen, hvor Wolf-familien slo seg ned i Moskva. Markus Wolf ble sovjetisk statsborger.

Fra 1940 til 1942 studerte Markus Wolf ved høyskolen for flykonstruksjon i Moskva og deretter ved Kominterns partiskole i Uralområdet. Wolfgang Leonhard var en av hans venner fra denne tiden, de gikk blant annet på samme gymnas i Moskva. Fra 1943 var han redaktør og oppleser for den sovjetiske krigspropagandakringkasteren *Deutscher Volkssender* som vendte seg til befolkningen i Tyskland.

Karrière i DDR
--------------

Markus Wolf som taler ved demonstrasjonen på Alexanderplatz i Berlin i 1989
I 1945 reiste Wolf sammen med en gruppe tyske eksilkommunister tilbake til Tyskland. Under dekknavnet *Michael Storm* arbeidet han først som journalist og var reporter under Nürnbergprosessen.

Etter grunnleggelsen av DDR i 1949 var han frem til 1951 tilknyttet DDRs ambassade i Moskva og avsluttet det sovjetiske statsborgerskapet.

Fra september 1951 arbeidet Wolf med utenlandsetterretning for DDR. Han ble nestleder for *Hauptabteilung III* (kontraspionasje) i etterretningstjenesten APN. I 1952 ble han leder for APN.

APN ble en del av Stasi i 1953, og Wolf var deretter leder for *Hauptabteilung XV*. Fra 1956 var betegnelsen *Hauptverwaltung Aufklärung* (HVA). Wolf ble utnevnt til generalmajor, og som sjef for utenlandsspionasjen var han nr. 2 i Stasi etter ministeren for statssikkerhet (først Ernst Wollweber, senere Erich Mielke).

Wolf var lenge kjent som «mannen uten ansikt», ettersom det ikke fantes noe aktuelt fotografi av ham i Vesten. Først i 1979 ble han identifisert ved hjelp av overløperen Werner Stiller. Hans reisemuligheter utenfor kommunistblokken var deretter sterkt begrenset.

I mai 1986 søkte Wolf, som da hadde oppnådd graden generaloberst, om avskjed som sjef for utenlandsspionasjen, og i november samme år ble han pensjonert fra Stasi. Etterfølgeren hans ble Werner Großmann. De neste årene begynte Wolf å skrive bøker. Hans første bok var *Die Troika*; senere har det kommet mange flere.

4. november 1989 deltok han som taler ved en stor demonstrasjon på Alexanderplatz i Berlin, hvor han gikk inn for reformer, men samtidig forlangte anerkjennelse for Stasi-medarbeiderne. Deretter ble han pepet ut.

Etter 1989
----------

I 1990, kort tid før den tyske gjenforeningen, flyktet Markus Wolf til Moskva, da det var klart at en arrestasjon ventet på ham i det gjenforente Tyskland. I 1991 søkte han politisk asyl i Østerrike. Etter at dette ble avvist meldte han seg selv for politiet ved den tyske grensen. Av Oberlandesgericht Düsseldorf ble han i 1993 dømt til seks års fengsel for landssvik. Dommen for landssvik ble senere hevet av forfatningsdomstolen, fordi spionasjeaktivitetene var i tråd med lovene til DDR. I 1996 søkte han om visum til USA, men det ble avvist med begrunnelsen at han hadde fortid som terrorist. I 1997 ble han så dømt til to års fengsel for ulovlig frihetsberøvelse, trusler og legemsbeskadigelse. Han ble dessuten dømt til tre dagers fengsel og rettergangsstraff for å ha nektet å vitne mot den spionasjetiltalte SPD-politikeren Paul Gerhard Flämig.

Bibliografi
-----------

* *Die Troika: Geschichte eines nichtgedrehten Films*. Aufbau, Berlin/Weimar 1989, ISBN 3-351-01450-3.
* *In eigenem Auftrag: Bekenntnisse und Einsichten*. Schneekluth, München 1991, ISBN 3-7951-1216-8.
* *Geheimnisse der russischen Küche*. Rotbuch, Hamburg 1995, ISBN 3-88022-459-5.
* *Spionagechef im geheimen Krieg: Erinnerungen*. Econ & List, München 1998, ISBN 3-612-26482-6.
* *Die Kunst der Verstellung: Dokumente, Gespräche, Interviews*. Schwarzkopf und Schwarzkopf, Berlin 1998, ISBN 3-89602-169-9.
* *Freunde sterben nicht*. Das Neue Berlin, Berlin 2002, ISBN 3-360-00983-5.

Referanser
----------

1. 1 2   Gemeinsame Normdatei, besøkt 9. april 2014[Hentet fra Wikidata]
2. 1 2   Munzinger Personen, Munzinger IBA 00000012364, besøkt 9. oktober 2017[Hentet fra Wikidata]
3. 1 2   Brockhaus Enzyklopädie, Brockhaus Online-Enzyklopädie-id wolf-markus[Hentet fra Wikidata]
4. 1 2   filmportal.de, Filmportal-ID 5aaa26a814ad4ad9966cf1bd83a0d3d4, besøkt 9. oktober 2017[Hentet fra Wikidata]
5. ↑   Gemeinsame Normdatei, besøkt 10. desember 2014[Hentet fra Wikidata]
6. ↑   Gemeinsame Normdatei, besøkt 30. desember 2014[Hentet fra Wikidata]
7. 1 2   Q94230790[Hentet fra Wikidata]
8. ↑  Schmeidel, J. C. (2007). *Stasi: Shield and sword of the party.* Routledge.
9. ↑  Applebaum, A. (2012). *Iron curtain: the crushing of Eastern Europe 1944-56.* Penguin UK.

Eksterne lenker
---------------

* (en) Markus Wolf – kategori av bilder, video eller lyd på Commons Rediger på Wikidata
* (en) Markus Wolf på Internet Movie Database Rediger på Wikidata
* (en) Markus Wolf på Discogs Rediger på Wikidata

* (en) Markus Wolf på MusicBrainz Rediger på Wikidata
* (de) Verk av og om Markus Wolf i katalogen til det tyske nasjonalbiblioteket

  


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Brockhaus Enzyklopädie **·** Deutsche Biographie **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NDL **·** NKC **·** Munzinger (iba) **·** MusicBrainz **·** Discogs
 |